b'\n_START_ARTICLE_\nLabia mic\xc4\x83\n_START_PARAGRAPH_\nLabiile mici (lat. Labium minora pudendi) sau nimfele (nymphae), buzele vaginale mici,  sunt dou\xc4\x83 pliuri tegumentare situate \xc3\xaentre labiile mari, \xc3\xaen fanta (\xc8\x99an\xc8\x9bul) vulvar\xc4\x83. Variaz\xc4\x83 foarte mult \xc3\xaen dimensiune, form\xc4\x83 \xc8\x99i culoare.\n_START_SECTION_\nEtimologie\n_START_PARAGRAPH_\nDenumirea organelor provine de la cuvintele latine\xc8\x99ti labium \xe2\x80\x93 \xe2\x80\x9ebuz\xc4\x83\xe2\x80\x9d \xc8\x99i minora \xe2\x80\x93 \xe2\x80\x9emic\xc4\x83\xe2\x80\x9d. Ele sunt denumite a\xc8\x99a deoarece sunt mai mici \xc3\xaen raport cu labiile mari (Labia majora). Totu\xc8\x99i, la multe femei labiile mici ies \xc3\xaen afara labiilor mari \xc8\x99i nu ar corespunde denumirii. Din acest motiv, \xc3\xaen unele publica\xc8\x9bii indic\xc4\x83 se indic\xc4\x83 \xc8\x99i termenul de labiile interne. Cuv\xc3\xa2ntul nympha semnific\xc4\x83 mireas\xc4\x83/fecioar\xc4\x83 t\xc3\xa2n\xc4\x83r\xc4\x83. \xc3\x8en evul mediu aceste termen era utilizat cu privire la \xc3\xaentreaga vulv\xc4\x83, ca mai apoi s\xc4\x83 se individualizeze doar la buzele mici. Deci, pentru descrierea acestor forma\xc8\x9biuni se utilizeaz\xc4\x83 expresiile: labii mici, buze vaginale mici \xc8\x99i nimfe, mai des utiliz\xc3\xa2ndu-se ultimile dou\xc4\x83.\n_START_SECTION_\nAnatomie\n_START_PARAGRAPH_\nBuzele vaginale mici sunt dou\xc4\x83 cute de piele care \xc3\xaenconjoar\xc4\x83 lateral orificiul vaginal \xc8\x99i urinar, unind-se \xc3\xaen partea anterioar\xc4\x83 \xc8\x99i posterioar\xc4\x83. \xc3\x8en partea anterioar\xc4\x83 fiecare labie se bifurc\xc4\x83 \xc3\xaen dou\xc4\x83 repliuri ce \xc3\xaenconjoar\xc4\x83 clitorisul \xe2\x80\x93 organul erectil al femeii. Repliul superior clitorisului al unei labii se une\xc8\x99te cu cel al labiei opuse form\xc3\xa2nd prepu\xc8\x9bul clitoridian (praeputium clitoridis). Repliuri de dedesubtul clitorisului alc\xc4\x83tuiesc \xc3\xaempreun\xc4\x83 fr\xc3\xa2ul clitoridian (frenulum clitoridis). \xc3\x8en partea posterioar\xc4\x83 labiile se unesc \xc3\xaen fr\xc3\xa2ul (frenulum) labial (frenulum labiorum pudendi) sau fur\xc8\x99et\xc4\x83. \xc3\x8en unele cazuri fur\xc8\x99eta lipse\xc8\x99te \xc8\x99i labiile mici se reduc treptat, unindu-se cu labiile mari._NEWLINE_Din punct de vedere morfologic, fiecare labie mic\xc4\x83 posed\xc4\x83 c\xc3\xa2te dou\xc4\x83 fe\xc8\x9be \xc8\x99i dou\xc4\x83 margini. Fa\xc8\x9ba extern\xc4\x83 vine \xc3\xaen contact cu fa\xc8\x9ba intern\xc4\x83 a labiilor mari. Labiile mici sunt desp\xc4\x83r\xc8\x9bite de labiile mari prin \xc8\x99an\xc8\x9bul nimfo-labial. Fe\xc8\x9bele interne a labiilor contacteaz\xc4\x83 \xc3\xaentre ele. \xc3\x8entre labiile mici, pe linie median\xc4\x83, se afl\xc4\x83 \xc8\x99an\xc8\x9bul nimfo-himenial, la baza c\xc4\x83ruia, prin \xc3\xaendep\xc4\x83rtarea labiilor mici, se face vizibil vestibulul vaginal. Pe suprafa\xc8\x9ba vestibulului se deschid canalele glandelor vestibulare (Skene, Bartholin), orificiile urinar \xc8\x99i vaginal. _NEWLINE_Marginea extern\xc4\x83 (inferioar\xc4\x83) este liber\xc4\x83, convex\xc4\x83 \xc8\x99i prezint\xc4\x83 pigmenta\xc8\x9bie intens\xc4\x83. Marginea superioar\xc4\x83 ader\xc4\x83 la vulv\xc4\x83._NEWLINE_Buzele vaginale mici au o lungime medie de circa de 30-40 mm, o l\xc4\x83\xc8\x9bime de 10-30 mm \xc8\x99i grosimea de 4-5 mm, atest\xc3\xa2ndu-se o variabilitate individual\xc4\x83. Sunt alc\xc4\x83tuite din dou\xc4\x83 straturi de piele \xc3\xaentre care se afl\xc4\x83 o plac\xc4\x83 alc\xc4\x83tuit\xc4\x83 din \xc8\x9besut conjunctiv, fibre elastice \xc8\x99i vase sangvine ramificate. Abunden\xc8\x9ba vaselor sangvine creaz\xc4\x83 un \xc8\x9besut erectil, similar \xc8\x9besutul spongios. Dermul labiilor mici este bogat termina\xc8\x9bii nervoase libere \xc8\x99i receptori senzitivi, precum: corpusculii genitali senzitivi (corpusculii volupt\xc4\x83\xc8\x9bii) - varietate a corpusculilor Krause, corpusculii Pacini \xc8\x99i Meissner. Suprafa\xc8\x9ba labiilor poate fi neted\xc4\x83 sau rugoas\xc4\x83, roz\xc4\x83 sau brun\xc4\x83. Tegumentul este lipsit de pilozitate \xc8\x99i glande sudoripare, dar prezint\xc4\x83 numeroase glande sebacee. La feti\xc8\x9bele nou-n\xc4\x83scute labiile mici proemineaz\xc4\x83, ca mai apoi s\xc4\x83 fie acoperite de labiile mari. \xc3\x8en perioada pubertar\xc4\x83 trec prin numeroase modific\xc4\x83ri, care se individualizeaz\xc4\x83 la fiecare femeie.\n_START_SECTION_\nFiziologie\n_START_PARAGRAPH_\nBuzele vaginale mici au o func\xc8\x9bie major\xc4\x83 \xc3\xaen activitatea sexual\xc4\x83. Datorit\xc4\x83 vasculariza\xc8\x9biei bogate, ele constituie organe semierectile. Stimularea sexual\xc4\x83 duce la constric\xc8\x9bia venelor, provoc\xc3\xa2nd m\xc4\x83rirea \xc3\xaen dimensiuni a labiilor mici. Grosimea labiile excitate pot cre\xc8\x99te de 2-3 ori. \xc3\x8en faza de platou a r\xc4\x83spunsului sexual, culoarea fe\xc8\x9belor labiilor se schimb\xc4\x83 de la roz p\xc3\xa2n\xc4\x83 la un ro\xc8\x99u intens. Modific\xc4\x83rile descrise, difer\xc4\x83 la fiecare femeie._NEWLINE_Termina\xc8\x9biile nervoase libere \xc8\x99i corpusculii senzitivi asigur\xc4\x83 sensibilitate \xc3\xaenalt\xc4\x83, fiind una din zonele erogene importante, al\xc4\x83turi de clitoris (mai pu\xc8\x9bin bulbii vestibulari)._NEWLINE_Glandele Bartholin elimin\xc4\x83 secre\xc8\x9bii ce lubrifiaz\xc4\x83 intrarea \xc3\xaen vagin \xc3\xaen timpul actului sexual. Astfel, se previne irita\xc8\x9bia mecanic\xc4\x83 a epiteliului vulvar \xc8\x99i vaginal. De asemenea, labiile mici ap\xc4\x83r\xc4\x83 orificiul vaginal de p\xc4\x83trunderea infec\xc8\x9biilor._NEWLINE_Prepu\xc8\x9bul \xc8\x99i fr\xc3\xa2ul protejeaz\xc4\x83 clitorisul, care este foarte sensibil la atingere. Aceste structuri acoper\xc4\x83 \xc3\xaen totalitate clitorisul, care se retrage sub prepu\xc8\x9b \xc3\xaen timpul stimul\xc4\x83rii sexuale.\n_START_SECTION_\nHipertrofie\n_START_PARAGRAPH_\nHipertrofia labiilor mici reprezint\xc4\x83 dezvoltarea lor \xe2\x80\x9eexcesiv\xc4\x83\xe2\x80\x9d, ie\xc8\x99ind mult dincolo de labiile mari. C\xc3\xa2t prive\xc8\x99te defini\xc8\x9bia \xe2\x80\x9ehipertrofiei labiale\xe2\x80\x9d nu exist\xc4\x83 un consens \xc3\xaentre speciali\xc8\x99ti din domeniu (ginecologi, pediatri \xc8\x99i chirurgi plastici). \xc3\x8en 1983, ginecologul Friedrich Eduard G., de la Universitatea din Florida, a propus ca \xe2\x80\x9ehipertrofie\xe2\x80\x9d a labiilor mici s\xc4\x83 se considere cazurile \xc3\xaen care l\xc4\x83\xc8\x9bimea dintre marginea intern\xc4\x83 \xc8\x99i marginea extern\xc4\x83 a labiei este mai mare de 5 cm. cercet\xc4\x83tori au sugerat c\xc4\x83 l\xc4\x83\xc8\x9bime \xe2\x80\x9enormal\xc4\x83\xe2\x80\x9d a buzelor vaginale mici trebuie s\xc4\x83 fie nu mai mare de 3-4 cm. Al\xc8\x9bii au propus s\xc4\x83 se m\xc4\x83soare l\xc4\x83\xc8\x9bimea labiilor mici nu de la marginea lor intern\xc4\x83, ci \xc3\xaen raport cu labiile mari._NEWLINE_Cu toate acestea, aceast\xc4\x83 form\xc4\x83 de \xe2\x80\x9ehipertrofie\xe2\x80\x9d nu este o maladie sau anomalie a organelor genitale. Mai degrab\xc4\x83, reprezint\xc4\x83 o caracteristic\xc4\x83 individual\xc4\x83 \xc8\x99i normal\xc4\x83 a femeii. De regul\xc4\x83, hipertrofia labial\xc4\x83 este inofensiv\xc4\x83, numai \xc3\xaen cazuri rare, labiile largite pot provoca disconfort, irita\xc8\x9bie sau dureri \xc3\xaen timpul \xc8\x99ezutului, practic\xc4\x83rii unor sporturi, contactului sexual etc. \xc3\x8en astfel de situa\xc8\x9bii se poate realiza labioplastie, procedur\xc4\x83 chirurgical\xc4\x83 de scurtare/corec\xc8\x9bie a labiilor._NEWLINE_Exist\xc4\x83 pu\xc8\x9bine date clinice pentru a putea identifica cauzele exacte a varia\xc8\x9biei dimensiunilor buzelor mici. Se presupune c\xc4\x83 m\xc4\x83rimea lor este influen\xc8\x9bat\xc4\x83 de c\xc4\x83tre hormoni, factori genetici, inflama\xc8\x9bii anterioare ale labiilor, varicoza vulvare etc.\n_START_SECTION_\nElongare\n_START_PARAGRAPH_\n\xc3\x8en unele triburi din Africa de Est \xc8\x99i de Sud se practic\xc4\x83 alungirea buzelor vaginale mici. Fenomenul a fost descris pentru prima dat\xc4\x83 de c\xc4\x83tre europeni la femeile khoikhoi, la care buzele mici ajungeau p\xc3\xa2n\xc4\x83 la 20 cm \xc3\xaen l\xc4\x83\xc8\x9bime, form\xc3\xa2nd \xe2\x80\x9e\xc8\x99or\xc8\x9bul hotentotelor\xe2\x80\x9d. \xc3\x8en prezent aceast\xc4\x83 practic\xc4\x83 a fost documentat\xc4\x83 la mai multe popoare din Africa de Sud, Namibia, Lesotho, Zimbabwe, Zambia, Malawi, Mozambic, Tanzania, Burundi, Uganda, Rwanda, Republica Democrat\xc4\x83 Congo. Uneori, fetele se simt constr\xc3\xa2nse s\xc4\x83-\xc8\x99i alungeasc\xc4\x83 labiile din cauza fricii de stigmatizarea de c\xc4\x83tre comunitate \xc8\x99i lipsa perspectivei de a se c\xc4\x83s\xc4\x83tori, b\xc4\x83rba\xc8\x9bii consider\xc3\xa2nd femeile cu labiile largi mai atractive._NEWLINE_Alungirea buzelor vaginale este practicat\xc4\x83 pe parcursul mai multor ani pentru a ob\xc8\x9bine rezultate de durat\xc4\x83. Fetele \xc3\xaencep s\xc4\x83 alungeasc\xc4\x83 labiile la v\xc3\xa2rsta de 8-14 ani, c\xc3\xa2nd labiile sunt mai elastice, \xc8\x99i continu\xc4\x83 p\xc3\xa2n\xc4\x83 la maturitate, c\xc3\xa2nd se c\xc4\x83s\xc4\x83toresc. Alungirea se face prin \xc3\xaentinderea manual\xc4\x83 a labiilor, intermediul masajului \xc8\x99i cu ajutor unor creme sau unguente pe baza de amestec de ierburilor \xc3\xaen dependen\xc8\x9b\xc4\x83 de regiune (Solanum incanum, Solanum aculeastrum, Bidens pilosa, frunze de bananier \xc8\x99i cartofi, ulei de ricin etc). Pasta ob\xc8\x9binut\xc4\x83 amelioreaz\xc4\x83 durerea, \xc3\xaenmoaie \xc8\x99i m\xc4\x83resc volumul labiilor pentru a facilita \xc3\xaentinderea._NEWLINE_Motivul pentru care femeile recurg la aceast\xc4\x83 practic\xc4\x83 este intensificarea pl\xc4\x83cerii sexuale a ambilor parteneri. Labiile mici alungite, dilatate \xc3\xaen momentul excita\xc8\x9biei, m\xc4\x83resc suprafa\xc8\x9ba de contact a organelor genitale \xc3\xaen timpul actului sexual \xc8\x99i \xc3\xaengusteaz\xc4\x83 intrarea \xc3\xaen vagin, amplific\xc3\xa2nd recep\xc8\x9bia senzitiv\xc4\x83. \xc3\x8en Rwanda, femeile care au buzele vaginale mai mare ating mai u\xc8\x99or orgasmul._NEWLINE_Anterior, Organiza\xc8\x9bia Mondial\xc4\x83 a S\xc4\x83n\xc4\x83t\xc4\x83\xc8\x9bii (OMS) a inclus alungirea labiilor \xc3\xaen categoria mutil\xc4\x83rii genitale feminine. \xc3\x8en 2008, OMS a recalificat practica ca o modificare corporal\xc4\x83 f\xc4\x83r\xc4\x83 efecte negative.'